Predkladacia správa

Proces prípravy bezvízovej dohody s Nikaragujskou republikou sa začal v roku 2001, keď slovenská strana zaslala prostredníctvom konzulárneho odboru Ministerstva zahraničných vecí Slovenskej republiky nikaragujskej strane svoj návrh. Úloha pripraviť dohodu o zrušení vízovej povinnosti pre držiteľov všetkých druhých cestovných dokladov s Nikaragujskou republikou vyplynula z bodu B.4. uznesenia vlády Slovenskej republiky č. 604 zo dňa 27. júna 2001 k  návrhu harmonizácie vízovej politiky Slovenskej republiky s vízovou politikou Európskej únie, ktoré je v súlade s Nariadením Rady Európskych spoločenstiev č. 539/2001 uvádzajúcim zoznam tretích krajín, ktorých štátni príslušníci musia mať víza pri prekračovaní vonkajších hraníc a krajín, ktorých štátni príslušníci sú oslobodení od tejto povinnosti. Nikaragujská strana na slovenský návrh zareagovala v januári 2002 zaslaním informácie, že prezident Nikaragujskej republiky svojím nariadením č. 94 - 2001 s účinnosťou od 5. októbra 2001 jednostranne zrušil vízovú povinnosť pre občanov všetkých štátov sveta vrátane štátnych občanov Slovenskej republiky. Zároveň požiadala, aby Slovenská republika recipročne zrušila vízovú povinnosť pre nikaragujských občanov.
Ministerstvo vnútra Slovenskej republiky prostredníctvom konzulárneho odboru Ministerstva zahraničných vecí Slovenskej republiky viackrát žiadalo nikaragujskú stranu o zaslanie kópie nariadenia prezidenta Nikaragujskej republiky, ktorým bola zrušená vízová povinnosť. Po viacerých urgenciách nikaragujská strana túto kópiu zaslala. Vzhľadom na to, že prv uvedené nariadenie neobsahuje žiadne podmienky bezvízového vstupu na územie Nikaragujskej republiky, slovenská strana požiadala o zaslanie informácií týkajúcich sa času bezvízového pobytu, účelu cesty a pod. 
V júli 2002 bolo Ministerstvu vnútra Slovenskej republiky oznámené, že doba pobytu, počas ktorej sa môžu štátni občania Slovenskej republiky zdržiavať na území Nikaragujskej republiky bez víz, je 30 dní. 
Ministerstvo vnútra Slovenskej republiky pripravilo návrh na recipročné jednostranné zrušenie vízovej povinnosti pre štátnych občanov Nikaragujskej republiky.
Text nóty oznamujúcej jednostranné zrušenie vízovej povinnosti bol predmetom medzirezortného pripomienkového konania a tvorí samostatnú súčasť materiálu. Pripomienky jednotlivých rezortov boli zapracované do textu.
Predkladané jednostranné zrušenie vízovej povinnosti umožňuje štátnym občanom Nikaragujskej republiky, ktorí sú držiteľmi platného cestovného dokladu Nikaragujskej republiky, vstupovať na územie Slovenskej republiky a zdržiavať sa na ňom bez víz po čas nepresahujúci deväťdesiat (90) dní v rámci šiestich (6) mesiacov od dátumu prvého vstupu na územie Slovenskej republiky. Toto jednostranné zrušenie neobmedzuje právo vlády Slovenskej republiky odoprieť vstup na územie Slovenskej republiky alebo zakázať pobyt na ňom štátnym občanom Nikaragujskej republiky, ktorých pobyt na území svojho štátu považuje za nežiaduci.
	Vykonanie obvyklých formálnych úkonov súvisiacich s týmto jednostranným zrušením zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými predpismi.
           Predložený návrh zrušenia vízovej povinnosti vo vzťahu k Nikaragujskej republike zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	 
Predložený návrh zrušenia vízovej povinnosti nemá finančný, ekonomický a environmentálny vplyv a nemá vplyv na zamestnanosť.